Diari Oficial de la Generalitat Valenciana


Sumari del DOGV 6401, del 19-11-2010 (2010/12225)

RESOLUCIÓ de 15 de novembre de 2010, de la consellera d'Agricultura, Pesca i Alimentació, per la qual es convoquen ajudes per a l'aturada temporal realitzada en el mes de gener de 2010 per la flota d'encerclament de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6401

Data del DOGV
:   19-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12360


Data del document
:   15-11-2010

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 15 de novembre de 2010, de la consellera d'Agricultura, Pesca i Alimentació, per la qual es convoquen ajudes per a l'aturada temporal realitzada en el mes de gener de 2010 per la flota d'encerclament de la Comunitat Valenciana. [2010/12350]  
En l'article 49.17, de l'Estatut, s'atribuïx a la Generalitat la competència exclusiva en matèria de pesca en aigües interiors, i en l'article 50.7 s'establix que en el marc de la legislació de l'Estat i, si s'escau, en els termes que esta establisca, correspon a la Generalitat el desenrotllament legislatiu i l'execució en la matèria d'ordenació del sector pesquer.  
En l'article 9 de la Llei 9/1998, de 15 de desembre, de Pesca Marítima de la Comunitat Valenciana, es consideren accions prioritàries a l'efecte de la concessió d'ajudes públiques per l'administració de la Generalitat les accions destinades a la protecció dels recursos pesquers, entre estes les d'aturada temporal de l'activitat dels vaixells de pesca.  
La pesca constituïx una activitat estratègica per al manteniment de l'activitat econòmica i social de les zones costaneres de la nostra comunitat. Per això, és necessari afrontar el repte d'establir i mantindre un equilibri sostenible i econòmicament viable entre la conservació dels recursos i la seua explotació.  
En este sentit la Conselleria d'Agricultura, Pesca i Alimentació va establir les bases de les ajudes al sector de la pesca i l'aqüicultura mitjançant l'Orde de 26 de novembre de 2007 i de 2 de febrer de 2009, en què s'establixen les normes d'ordenació i d'ajudes al sector de la pesca i l'aqüicultura (DOCV núm. 5679, de 14.01.2008, i DOCV núm. 5955, de 16 de febrer de 2009), respectivament.  
En l'article 16.1.c de l'Orde de 26 de novembre de 2007, de la Conselleria d'Agricultura, Pesca i Alimentació, modificada per l'Orde de 2 de febrer de 2009, s'establixen les prioritats per a l'aprovació de l'ajuda econòmica d'aturada temporal per mitjà d'aturades biològiques.  
Estes ordes d'ajudes queden dins de l'àmbit d'aplicació del Reglament (CE) número 1198/2006, de 27 de juliol de 2006, del Consell, del Fons Europeu de Pesca (FEP) referent a les mesures regulades en el seu títol IV. En l'article 24 de l'esmentat títol IV es regulen les ajudes públiques a l'aturada temporal de les activitats pesqueres.  
D'altra banda s'observa en el Mediterrani espanyol un pronunciat descens de les captures de diverses espècies pesqueres, per la qual cosa, des de gener de 2006, es publica un pla de gestió bianual. En este sentit, en l'Orde ARM/143/2010, de 25 de gener, s'establix un pla integral de gestió per a la conservació dels recursos pesquers en el Mediterrani (BOE núm. 27, d'1 de febrer de 2010), per al període 2010-2012, com a continuació del pla anterior de gestió establit per Orde APA/254/2008.  
Així mateix, en l'Orde ARM/1365/2010, de 20 de maig, s'establix una veda temporal per a la pesca de les modalitats d'encerclament i d'arrossegament de fons en determinades zones del litoral de la Comunitat Valenciana (BOE núm. 129, de 27 de maig de 2010), i no s'ha considerat el mes de gener de 2010 entre les dates de veda.  
En l'Orde APA/254/2008, de 31 de gener, es va establir l'anterior Pla Integral de Gestió per a la conservació dels recursos pesquers en el Mediterrani, i contemplava en l'article 4.2, entre altres, una aturada per a la flota d'encerclament en determinades zones del litoral de la Comunitat Valenciana. Esta aturada biològica comprenia el temps comprés entre l'1 de desembre i el 31 de gener de cada any. La disposició final única de l'esmentada orde ministerial disposava que este pla era només aplicable fins al 31 de desembre de 2009. No obstant això, la flota d'encerclament de la Comunitat Valenciana que opera en l'esmentat calador ha respectat l'aturada biològica durant el mes de gener de 2010, davant del retard produït en la publicació del vigent Pla de Gestió.  
Vista l'Orde ARM/2869/2010, de 27 d'octubre, relativa a l'ajuda per a la compensació de la veda temporal realitzada en el mes de gener de 2010 per la flota d'encerclament de la Comunitat Valenciana, és procedent establir per això, amb caràcter extraordinari, un règim d'ajudes per l'aturada realitzada en l'esmentat mes de gener.  
En l'esmentada Orde de 26 de novembre de 2007, de la Conselleria d'Agricultura, Pesca i Alimentació, es preveu que en cap cas la contribució pública nacional i europea podrà superar els límits que s'establixen en el Reglament 1198/2006, de 27 de juliol, del FEP. En l'article 7.2 de l'esmentat Reglament 1198/2006, s'establix que els articles 87, 88 i 89 del Tractat no seran aplicables a les contribucions financeres dels estats membres a operacions cofinançades pel FEP i previstes en l'àmbit d'un programa operatiu.  
El programa operatiu va ser aprovat per decisió de la Comissió de data 13 de desembre de 2007 (UVG 9620 ES 14 FPO 001) i es troba inserit en el web del Ministeri de Medi Ambient i Medi Rural i Marí: http://www.mapa.es/pesca/pags/FEP/DOCUMENTOS DE PROGRAMACION  
Esta línia d'ajudes es troba en el supòsit previst en l'article 3.4 del Decret 147/2007, de 7 de setembre, del Consell.  
Vista la proposta de la directora general d'Empreses Agroalimentàries i Desenrotllament del Medi Rural, resolc:  
Primer  
Convocar ajudes destinades tant als armadors o propietaris dels vaixells d'encerclament que hagen realitzat l'aturada biològica al gener de 2010 com als tripulants de les esmentades embarcacions, amb un import de 400.000 euros per a l'exercici 2010, corresponents a la línia T1607000, «Aprofitament racional dels recursos pesquers: aturades biològiques», del capítol IV, programa 714.10, d'Ordenació i Millora de la Producció Pesquera.  
Esta aturada temporal està regulada en l'article 24 del Reglament (CE) 1198/2006, de 27 de juliol de 2006, del Consell, relatiu al Fons Europeu de Pesca (FEP), i la seua distribució és la següent:  
  
Segon  
Juntament amb la sol·licitud s'ha de presentar l'acreditació del compliment dels requisits que s'establixen en l'article 11.13 de l'Orde de 26 de novembre de 2007, de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura, modificada per l'Orde CAPA de 2 de febrer de 2009.   
Estos requisits s'han de complir d'acord amb la data de l'anterior sol·licitud que ja han presentat en este exercici i que es va tramitar per a la corresponent ajuda pel període d'aturada realitzada durant el mes de desembre de 2009.  
Per als nous beneficiaris, aquells que no van presentar sol·licitud d'ajuda abans del 31 de març de 2010, els requisits esmentats anteriorment s'han de complir en data 31 de març de 2010.   
Així mateix, atés que en este moment ja s'ha realitzat l'aturada a què fa referència esta orde es presentarà simultàniament la sol·licitud de pagament i l'acreditació de la realització de l'aturada. Per a això s'ha de presentar la documentació que s'indica en l'article 19.4.5 de l'esmentada Orde de 26 de novembre de 2007, modificada per l'Orde CAPA de 2 de febrer de 2009.  
D'acord amb allò que es preveu en l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els ciutadans tenen dret a no presentar documents que ja es troben en poder de l'administració actuant.  
Tercer  
La data límit de presentació de sol·licituds serà de 2 dies comptats a partir del dia de la publicació d'esta orde en el Diari Oficial de la Comunitat Valenciana.  
Quart  
Per a l'aprovació de les ajudes es tindrà en compte l'orde de prioritats establit en l'article 16.1.C de l'Orde de 26 de novembre de 2007, de la Conselleria d'Agricultura, Pesca i Alimentació, modificada per l'Orde CAPA de 2 de febrer de 2009.  
Este acte posa fi a la via administrativa i contra este es pot interposar, potestativament, recurs de reposició davant de la consellera d'Agricultura, Pesca i Alimentació en el termini d'un mes, comptat des de l'endemà de la publicació, o impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, des de l'endemà de la publicació, de conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quint  
Esta resolució entrarà en vigor l'endemà de la publicació.  
València, 15 de novembre de 2010.- La consellera d'Agricultura, Pesca i Alimentació: Maritina Hernández Miñana.